
Συμπλήρωση της υπ’ αριθμ. 1085746/857/Τ.και Ε.Φ./8-9-2009 (ΠΟΛ. 1117) απόφασης του Υπουργού Οικονομίας και Οικονομικών και υποβολή της Δήλωσης Απόδοσης του τέλους συνδρομητών κινητής τηλεφωνίας και του τέλους καρτοκινητής τηλεφωνίας και στη συνέχεια απόδοση αυτών, κατά περίπτωση, με τη χρήση ηλεκτρονικής μεθόδου επικοινωνίας ή στην αρμόδια Δ.Ο.Υ. για τις χρήσεις 2010, 2011, 2012 και εφεξής καθώς και επικαιροποίηση του εντύπου της δήλωσης απόδοσής τους
Αριθμ. ΠΟΛ 1079
(ΦΕΚ Β' 1249/22-05-2013)
Ο ΥΦΥΠΟΥΡΓΟΣ ΟΙΚΟΝΟΜΙΚΩΝ
Έχοντας υπόψη:
1. Τις διατάξεις της παρ. 5 του άρθρου 12 του ν. 2579/1998 (31 Α΄), όπως αντικαταστάθηκε με τις διατάξεις του άρθρου 33 του ν. 3775/2009 (122 Α).
2. Την αριθ. ΠΟΛ.1117/8.9.2009 (2131 Β΄) «Καθορισμός του τύπου και του περιεχομένου των δηλώσεων απόδοσης του τέλους συνδρομητών κινητής τηλεφωνίας και του τέλους καρτοκινητής τηλεφωνίας, καθώς και των αντίστοιχων πράξεων επιβολής των τελών και των πρόσθετων τελών».
3. Τις διατάξεις του π.δ. 284/1988 (128 Α΄) «Οργανισμός του Υπουργείου Οικονομικών», όπως ισχύει.
4. Τις διατάξεις των άρθρων 41 και 90 του π.δ. 63/2005 (98 Α΄) «Κωδικοποίηση των διατάξεων για την Κυβέρνηση και Κυβερνητικά Όργανα».
5. Την υπ’ αριθμ. ΥΠΟΙΚ 07927 ΕΞ/19−9−2012 απόφαση του Πρωθυπουργού και του Υπουργού Οικονομικών (2574 Β΄), «Ανάθεση αρμοδιοτήτων στον Υφυπουργό Οικονομικών Γεώργιο Μαυραγάνη».
6. Την υπ’ αριθμ. Δ6Α 1015213ΕΞ 28.1.2013 (Β΄130) απόφαση περί μεταβίβασης αρμοδιοτήτων στο Γενικό Γραμματέα της Γενικής Γραμματείας Δημοσίων Εσόδων του Υπουργείου Οικονομικών.
7. Την ανάγκη καθορισμού τρόπου αποσυμφόρησης των Δ.Ο.Υ. αλλά και διευκόλυνσης της εκπλήρωσης της υποχρέωσης περί υποβολής δήλωσης απόδοσης του τέλους συνδρομητών κινητής τηλεφωνίας και του τέλους καρτοκινητής τηλεφωνίας, στο πλαίσιο απλοποίησης των φορολογικών διαδικασιών λόγω των διαμορφωθεισών νέων συνθηκών, τόσο στον τομέα οργάνωσης των φορολογικών υπηρεσιών, όσο και των επιχειρήσεων.
8. Ότι από την απόφαση αυτή δεν προκαλείται δαπάνη σε βάρος του κρατικού προϋπολογισμού, 
αποφασίζουμε:
Άρθρο 1
Τρόπος Υποβολής της Δήλωσης Απόδοσης του τέλους συνδρομητών κινητής τηλεφωνίας και του τέλους καρτοκινητής τηλεφωνίας.
1. Οι εμπρόθεσμες δηλώσεις απόδοσης του τέλους συνδρομητών κινητής τηλεφωνίας και του τέλους καρτοκινητής τηλεφωνίας μηνός Φεβρουαρίου διαχειριστικής χρήσης έτους 2013 και εφεξής υποβάλλονται και το αναλογούν τέλος αποδίδεται προαιρετικά με τη χρήση ηλεκτρονικής μεθόδου επικοινωνίας μέσω διαδικτύου, στο διαδικτυακό τόπο της Γενικής Γραμματείας Πληροφορικών Συστημάτων (Γ.Γ.Π.Σ.). www.gsis.gr.
2. Οι εκπρόθεσμες δηλώσεις απόδοσης του τέλους συνδρομητών κινητής τηλεφωνίας και του τέλους καρτοκινητής τηλεφωνίας διαχειριστικής χρήσης 2010 και εφεξής υποβάλλονται και το οφειλόμενο τέλος αποδίδεται από το μήνα Απρίλιο έτους 2013 ομοίως προαιρετικά με τη χρήση ηλεκτρονικής μεθόδου επικοινωνίας μέσω διαδικτύου, στο διαδικτυακό τόπο της Γενικής Γραμματείας Πληροφορικών Συστημάτων (Γ.Γ.Π.Σ.) www.gsis.gr
3. Η οριζόμενη στις παραγράφους 1 και 2 της παρούσης διαδικασία καθίσταται υποχρεωτική από το μήνα Σεπτέμβριο έτους 2013 και εφεξής.
4. Οι υπόχρεοι, εφόσον είναι νέοι χρήστες, εγγράφονται στις ηλεκτρονικές υπηρεσίες TAXISnet σύμφωνα με όσα ορίζονται στην υπ’ αριθμ. ΠΟΛ.1178/7.12.2010, ΑΔΑ41ΦΜΗ−ΤΛ (ΦΕΚΒ΄/9.12.10) απόφαση του Υπουργού Οικονομικών. Η διαδικασία αυτή δεν απαιτείται για τους ήδη πιστοποιημένους χρήστες σε οποιαδήποτε εφαρμογή. Σε περίπτωση απενεργοποίησης από την ΓΓΠΣ των κωδικών πρόσβασης στο σύστημα, εφαρμόζονται τα αναφερόμενα στο άρθρο 6 της ανωτέρω απόφασης.
5. Όλες οι τροποποιητικές δηλώσεις απόδοσης τέλους συνδρομητών κινητής τηλεφωνίας και τέλους καρτοκινητής τηλεφωνίας υποβάλλονται υποχρεωτικά στην αρμόδια Δ.Ο.Υ.
Άρθρο 2
Αποδεικτικό ηλεκτρονικής υποβολής και καταβολής του τέλους
Οι υπόχρεοι που υποβάλλουν δήλωση απόδοσης τέλους συνδρομητών κινητής τηλεφωνίας και τέλους καρτοκινητής τηλεφωνίας και καταβάλλουν αυτό με τη χρήση ηλεκτρονικής μεθόδου επικοινωνίας μέσω διαδικτύου, οφείλουν να δώσουν εντολή πληρωμής, μέχρι την καταληκτική ημερομηνία, σε Τράπεζες που έχουν συμβληθεί με το Υπουργείο Οικονομικών για να παρέχουν την υπηρεσία αυτή. Το σύστημα μετά την οριστικοποίηση της υποβολής της δήλωσης παράγει το σημείωμα για πληρωμή του τέλους όπου περιέχεται η «Ταυτότητα Πληρωμής», στοιχείο απαραίτητο για να δοθεί η εντολή πληρωμής στην Τράπεζα. Στην κωδικοποίηση της ταυτότητας πληρωμής ορίζεται το ποσό και προσδιορίζεται η προθεσμία για την καταβολή του στην τράπεζα.
Άρθρο 3
Ημερομηνία υποβολής
1. Η προθεσμία υποβολής είναι αυτή που ορίζεται στις διατάξεις του άρθρου 33 του ν. 3775/2009, δηλαδή, υποβάλλονται μηνιαίες δηλώσεις τέλους κινητής τηλεφωνίας μέχρι την τελευταία ημέρα του μεθεπόμενου μήνα από την έκδοση κάθε λογαριασμού και μηνιαίες δηλώσεις τέλους καρτοκινητής τηλεφωνίας μέχρι την τελευταία ημέρα του μεθεπόμενου μήνα είτε από την πώληση των καρτών ομιλίας είτε των καρτών ανανέωσης του χρόνου ομιλίας ή επικοινωνίας, είτε από την ανανέωση του χρόνου ομιλίας ή επικοινωνίας με οποιονδήποτε άλλο τρόπο. Σε περίπτωση που η τελευταία ημέρα είναι Σάββατο ή Κυριακή ή επίσημη αργία καταληκτική ημερομηνία υποβολής είναι η πρώτη επόμενη εργάσιμη μέρα.
2. Ως ημερομηνία υποβολής της δήλωσης, κατά την ηλεκτρονική υποβολή, θεωρείται η ημερομηνία πληρωμής στην τράπεζα.
Άρθρο 4
Έλεγχος – Ενημέρωση Δ.Ο.Υ. με καταχώριση στοιχείων δηλώσεων και βεβαίωση/πίστωση των εισπραχθέντων εσόδων
1. Η αρμόδια Δ.Ο.Υ. ενημερώνεται από την Γ.Γ.Π.Σ., αμέσως μετά τη λήξη της προθεσμίας υποβολής των δηλώσεων απόδοσης τέλους συνδρομητών κινητής τηλεφωνίας και τέλους καρτοκινητής τηλεφωνίας και την διαπίστωση της καταβολής του τέλους, ανά υπόχρεο, με ταυτόχρονη καταχώρηση στο σύστημα TAXIS των βασικών στοιχείων παραλαβής δήλωσης και βεβαίωσης/πίστωσης των εισπραχθέντων εσόδων, με ημερομηνία τριπλοτύπου βεβαίωσης και πίστωσης αυτήν της πληρωμής στην τράπεζα.
2. Η αρμόδια Δ.Ο.Υ. έχει τη δυνατότητα εμφάνισης των βασικών στοιχείων δηλώσεων απόδοσης τέλους συνδρομητών κινητής τηλεφωνίας και τέλους καρτοκινητής τηλεφωνίας, των χρηματικών καταλόγων βεβαίωσης και των στοιχείων πληρωμής αυτών.
Άρθρο 5
Επικαιροποίηση εντύπου δήλωσης απόδοσης τέλους συνδρομητών κινητής τηλεφωνίας και τέλους καρτοκινητής τηλεφωνίας
Η υποβολή της δήλωσης απόδοσης του τέλους συνδρομητών κινητής τηλεφωνίας και του τέλους καρτοκινητής τηλεφωνίας με τη χρήση ηλεκτρονικής μεθόδου επικοινωνίας μέσω διαδικτύου ή στην αρμόδια Δ.Ο.Υ. γίνεται σύμφωνα με τα συνημμένα επικαιροποιημένα έντυπα δήλωσης απόδοσης τέλους συνδρομητών κινητής τηλεφωνίας και τέλους καρτοκινητής τηλεφωνίας.
Δήλωση απόδοσης τέλους συνδρομητών κινητής τηλεφωνίας
Δήλωση απόδοσης τέλους καρτοκινητής τηλεφωνίας
Άρθρο 6
Ισχύς της Απόφασης
Η παρούσα απόφαση ισχύει για τη διαχειριστική χρήση 2010 και επόμενες.
Η απόφαση αυτή να δημοσιευθεί στην Εφημερίδα της Κυβερνήσεως.
Αθήνα, 15 Απριλίου 2013
Ο ΥΦΥΠΟΥΡΓΟΣ
ΓΕΩΡΓΙΟΣ ΜΑΥΡΑΓΑΝΗΣ
